**Τίτλος Σεναρίου:** Πόλεμος-Ειρήνη: Ένα εναλλακτικό σχέδιο μαθήματος για τη Νεοελληνική Γλώσσα της Γ΄ Γυμνασίου

**Όνομα:** Μαρία

**Επίθετο:** Νικολούτσου

**Μάθημα/Γλώσσα:** Νεοελληνική Γλώσσα Γ’ Γυμνασίου

**Ομάδα/Στόχος (**Βαθμίδα **Εκπαίδευσης και Τάξη):** Δευτεροβάθμια, Γ’

**Ομάδα/Στόχος(Επίπεδο Γλωσσομάθειας):** Μέτρια γνώση -Β1

**Διάρκεια Σεναρίου σε διδακτικές ώρες:** 2

**Θέμα/αντικείμενο** **διδασκαλίας:** Διαπραγμάτευση της θεματικής του πολέμου και της ειρήνης (5η ενότητα σχολ. βιβλίου Γ΄ Γυμνασίου) με τη χρήση των Τ.Π.Ε.-προετοιμασία παραγωγής λόγου

**Λέξεις κλειδιά:** εναλλακτικό σχέδιο μαθήματος, πόλεμος- ειρήνη, στόχοι, μέθοδοι και μέσα διδασκαλίας, διδακτικές αρχές, σπονδυλωτή δομή, παιχνίδια του λόγου, οπτικοακουστικό υλικό, ψηφιακός εγγραμματισμός και γλωσσική κατάρτιση

**Τέχνες που εμπλέκονται:** Λογοτεχνία, Ποίηση, Ζωγραφική, Animation-Cartoon, Graffiti, Μουσική, Γελοιογραφία στην Εκπαίδευση, Φωτογραφία

**Διδακτικό εγχειρίδιο (αν χρησιμοποιείται):** Διδακτικό εγχειρίδιο: Νεοελληνική Γλώσσα Γ΄Γυμνασίου, Κατσαρού, Μαγγανά, Σκιά,Τσέλιου/Ηλεκτρονικό σχολικό βιβλίο – Ευριπίδη Ελένη/Σχολικό εγχειρίδιο: Nέα Eλληνικά, TEE, 1ος κύκλος, A' Tάξη OEΔB, 2004) http://www.pi-schools.gr/lessons/hellenic/

**Διδακτικοί στόχοι:** Δίνεται έμφαση στα εξής σημεία: \* σημασία του λόγου (προφορικού-γραπτού) αναφορικά με τη συμμετοχή στην κοινωνική ζωή \* εξέλιξη της δημιουργικής σκέψης \* εκτίμηση του πλούτου των διαλεκτικών μορφών της γλώσσας \* άσκηση στην επιλογή και χρήση ανάλογου επικοινωνιακού πλαισίου \* συνειδητοποίηση της αξίας του διαλόγου \* ανάπτυξη πνεύματος συνεργασίας και ομαδικότητας \* ικανότητα συγκέντρωσης πληροφοριών, σύνθεσης και ανασύνθεσης εργασιών \* εξοικείωση με τις νέες τεχνολογίες Ειδικότερα επιδιώκεται: -Συστηματική επεξεργασία των κειμένων μέσω ερωτήσεων διαφορετικού τύπου (ερωτήσεις συνολικής κατανόησης, αναζήτησης συγκεκριμένης πληροφορίας). -Βιωματική άσκηση στη χρήση στρατηγικών κατανόησης κειμένου -Εντοπισμός της λειτουργικής χρήσης γραμματικών φαινομένων και οπτικών στοιχείων -Αξιολόγηση της αποτελεσματικότητας των πολυτροπικών κειμένων -Εμβάθυνση στον εκπαιδευτικό και παιδαγωγικό ρόλο μιας εικόνας ή μιας γελοιογραφίας-τα σημαίνοντα και τα σημαινόμενα -Ανάλυση στον λειτουργικό ρόλο ενός γνωμικού- η αφορμή μιας βαθύτερης σκέψης -Βελτίωση της γλωσσικής έκφρασης των μαθητών

**Μέθοδοι διδασκαλίας**: Η μεθοδολογία διέπεται από τις βασικές αρχές της επικοινωνιακής προσέγγισης της γλώσσας, της κειμενολογίας,της πολυτροπικότητας και της διαθεματικότητας. Επιδιώκεται η κατάκτηση δεξιοτήτων γραμματισμού και κριτικής θεώρησης. **Ατομοκεντρική** – μαθητοκεντρική μεθοδολογία:η διδακτική διαδικασία ως εξατομικευμένη διδασκαλία. Eπικοινωνιακή χρήση της γλώσσας εκ μέρους των μαθητών: ανάπτυξη γλωσσικής - επικοινωνιακής δεξιότητας. Αρχή της διαθεματικότητας. Αρχή της βιωματικότητας. Αρχή της εποπτικότητας. Αρχή της αυτενέργειας. Η γλωσσική ικανότητα ως δίαυλος για την κατάκτηση της επικοινωνιακής ικανότητας των μαθητών.

**Διαθεματικότητα:** Το θέμα της ειρήνης και του πολέμου αναζητάται σε διάφορα γραμματειακά είδη (Νεοελληνική Γλώσσα Γ΄ Γυμνασίου, Αρχαία Ελληνικά από μετάφραση (Ευριπίδου Ελένη), Λογοτεχνία και Ποίηση (Αναγνωστάκης, Σεφέρης), Σχολικό εγχειρίδιο: Nέα Eλληνικά, TEE, 1ος κύκλος, A' Tάξη OEΔB, 2004) και ο καθηγητής με τους μαθητές πραγματεύεται διάφορες εκφάνσεις (αίτια, επιπτώσεις πολέμου, λύσεις-προτάσεις, ο ρόλος των διανοούμενων και των Μ.Κ.Ο. ) με τη βοήθεια οπτικοακουστικού υλικού (γελοιογραφία, animation, τραγούδι, cartoon, ποιήματα, πίνακες ζωγραφικής)

**Φάση 1 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών/μαθητριών):** 1ο Στάδιο (35 ΄) Oι μαθητές συστήνουν τέσσερις ομάδες. Καθεμία λαμβάνει μία γελοιογραφία-σκίτσο του Μ.Κουντούρη από τέσσερις επιλογές (βλ. αρχεία 1-4) και πραγματεύεται μια σειρά από ερωτήματα. Αφού συγκεντρωθούν οι απαντήσεις, εκ περιτροπής παρουσιάζονται στην ολομέλεια. Ακολουθούν στίχοι από αντιπολεμικά ποιήματα («Το σκάκι» Μανόλης Αναγνωστάκης,(1925-2005)-Το Σκάκι, Χόρχε Λουίς Μπόρχες (1899-1986) και ο συσχετισμός τους με τις γελοιογραφίες του Μ. Κουντούρη και ένα απόσπασμα από την Ελένη του Ευριπίδη και ένα τετράστιχο απόν την "Ελένη", του Σεφέρη (βλ. αρχείο 6 με κείμενα φάσης 1). Στο τέλος της παρουσίασης ο διδάσκων συμπληρώνει με τη βοήθεια των μαθητών του έναν πίνακα βάσει του οποίου χαρτογραφεί την έννοια του πολέμου (αίτια, συνέπειες, λύσεις).

**Φάση 2 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** 2o Στάδιο (10 ΄) Οι μαθητές μελετούν παράλληλο κείμενο ενταγμένο στο σχολικό βιβλίο της Ελένης, της Γ΄ γυμνασίου (Από το ημερολόγιο της Ζλάτα Φιλίποβιτς, ενός κοριτσιού 11 χρόνων από το Σεράγεβο, που δημοσιεύτηκε στον ημερήσιο Tύπο). Ακολουθούν ερωτήσεις που στοχεύουν στην αφύπνιση των μαθητών αναφορικά με τα παιδιά ως θύματα του πολέμου (προβάλλονται και ανάλογες φωτογραφίες). Μέσα από σκέψεις και την πρόκληση ανάλογου προβληματισμού, οι μαθητές προβαίνουν στη δημιουργία αντιπολεμικών μηνυμάτων (δημιουργική γραφή και σκέψη) .

**Φάση 3 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών**): 3o Στάδιο (10 ΄) Ακολουθούν γνωστοί πίνακες ζωγραφικής με θέμα τον πόλεμο και την ειρήνη («Η Ειρήνη», Λούντβιχ Νάους -Το παιδί με το περιστέρι, P. Picasso-Το περιστέρι της ειρήνης, P. Picasso-Η 2α Μαΐου 1808,Φρανσίσκο Ντε Γκόγια-Ο πόλεμος, Ευγένιος Ντελακρουά-Σκηνή πολέμου, Μαρκ Σαγκάλ)- Παράλληλα, οι μαθητές μελετούν την «τέχνη» του πολέμου παρακολουθώντας παραδείγματα αντιπολεμικής στάσης στη ζωγραφική (http://digitalschool.minedu.gov.gr/modules/ebook/show.php/DSGL-C132/638/4103,18809/extras/activities/index\_2\_03\_doukas/anti-war\_paintings.html). Στη συνέχεια ανταλλάσσουν απόψεις για τα μέσα που χρησιμοποιούν οι καλλιτέχνες για να εκφράσουν αντιπολεμικά μηνύματα και συζητούν για τον ρόλο των διανοούμενων και των καλλιτεχνών στην εδραίωση της παγκόσμιας ειρήνης.

**Φάσεις  4, 5, 6 (εφόσον υπάρχουν) (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** 4o Στάδιο (15 ΄) Μελετώνται τα λόγια μεγάλων ανδρών για τον πόλεμο και την ειρήνη (ένα σύνολο από γνωμικά) και ζητείται από τους μαθητές να φτιάξουν ακροστιχίδα με θέμα την ειρήνη και τον πόλεμο αλλά και να στήσουν έναν σύντομο αγώνα ρητορικής και αντιλογίας υπερασπιζόμενοι την ειρήνη. Η ενότητα κλείνει με το "Τραγούδι της Ελπίδας" (https://www.youtube.com/watch?v=f-3Gkvs7VLE) ή με την προβολή ενός βίντεο- animation με αντιπολεμικό χαρακτήρα.

(https://www.youtube.com/watch?v=IOiNF1Yovu4) 5o Στάδιο (1Ο ΄)

Οι μαθητές συζητούν τα μέτρα για την ειρήνη, εστιάζουν στις ΜΚΟ, στην πολιτική ηγεσία και στη συστράτευση όλων (επωνύμων και απλών πολιτών ) στον αγώνα για την ειρήνη.